Μοιραστείτε το άρθρο





Νωρίτερα σας μεταδώσαμε την ανακοίνωση του Λιμενικού Σώματος, σχετικά με το περιστατικό της σύγκρουσης μεταξύ μιας τουρκικής ακταιωρού και ενός ελληνικού πλοίου ανοιχτής θαλάσσης του Λ.Σ – ΕΛ.ΑΚΤ. Όπως έχουμε γράψει πολλές φορές στη Πτήση, τέτοιες ενέργειες κάθε άλλο παρά σπάνιες είναι. Το μοτίβο των κινήσεων των σκαφών του Τουρκικού Λιμενικού γύρω από τα Ίμια είναι σαφές εδώ και καιρό (δείτε εδώ και εδώ), καθιστώντας ουσιαστικά της δυο βραχονησίδες terra incognita για την Ελλάδα. Στο παρόν άρθρο θα δούμε πως τίποτα δεν έχει αλλάξει στη περιοχή, ενώ τέτοια περιστατικά είναι σχεδόν σίγουρο πως θα ξανασυμβούν.

Όπως μπορούμε να δούμε στο marinetraffic.com, η επιθετική στάση του Τουρκικού Λιμενικού δεν έχει αλλάξει καθόλου, ενώ οι ελληνικές βραχονησίδες παραμένουν σταθερά αποκλεισμένες από τουλάχιστον τρία σκάφη (δειτε εδώ, εδώ και εδώ) που εναλλάσσονται στα καθήκοντα περιφρούρησης αυτού που θεωρούν τουρκικό έδαφος και χωρικά ύδατα.

Το σημερινό “ατυχές” περιστατικό, ενδεχομένως φανερώνει πως η Τουρκία δεν θα ανεχτεί τυχόν ελληνική παρενόχληση σε χωρικά ύδατα που πλέον θεωρεί δικά της. Ας μην ξεχνάμε πως η Ελλάδα ουσιαστικά αποδέχτηκε τη τουρκική παρουσία στη περιοχή, μετά την ήττα στη Κρίση των Ιμίων το 1996.

Η ήττα είναι δεδομένη για τα Ίμια και ουδείς έκανε κάτι για αυτό τα τελευταία 20 και πλέον χρόνια. Το ζητούμενο είναι τι θα επακολουθήσει, δεδομένης και της εμπρηστικής ρητορικής της Άγκυρας για δήθεν κατοχή τουρκικών νησιών από την Ελλάδα. Δυο είναι τα δεδομένα που θα πρέπει να ληφθούν υπόψιν. Αφενός, η αναθεωρητική στάση της Τουρκίας και αφετέρου, το πλεονέκτημα της πρωτοβουλίας κινήσεων στο Αιγαίο που πάντα βρίσκεται στα χέρια του επιτιθέμενου. Το ζήτημα πλέον είναι εάν η χώρα μας διαθέτει την αποτρεπτική ισχύ να καλύψει τις χιλιάδες νησίδες και βραχονησίδες και το κυριότερο, εάν έχει τα “κότσια” να δηλώσει “παρόν” όπου χρειαστεί.